ভীড়ের একজনকে রিকশার নম্বর, রিকশাচালকের নাম ঠিকানা লিখে নেয়ার নির্দেশ দিয়ে তিনি সরে দাঁড়ালেন। দায়িত্বপ্রাপ্ত অফিসার ইচ্ছা করে আস্তে আস্তে করে খাতায় তথ্য লিখে নিতে শুরু করল। এই ফাঁকে তিরিশ জোড়া চোখ আবার আমার পা থেকে মাথা পর্যন্ত মাপতে থাকল। আমি ব্যাগের ভিতর থেকে অরুন্ধতী রায়ের An Ordinary Persons Guide to Empire বের করে পড়তে শুরু করলাম। আজকাল যে দুটা বই পড়ছি, তার মধ্যে অরুন্ধতীর এই বইটা, আর অন্যটা খালেদ হোসেইনির The Kite Runner। ভাগ্যিস, আজকে অরুন্ধতীর বইটাই ছিল ব্যাগের মধ্যে। পুরুষের চোখ মোকাবিলায় ঢাল হিসেবে খুবই কার্যকর। অরুন্ধতীর লেখার অক্ষর, শব্দ, বাক্যগুলি নেচে নেচে আমাকে আত্মবিশ্বাস যোগান দিল। দশ মিনিট পর রিকশাচালককে ছাড়া হল। আমরা থানা থেকে বেরিয়ে আসলাম। রিকশাচালক এত জোরে জোরে প্যাডেল করছিল মনে হল, এইবার নির্ঘাত একটা দুর্ঘটনা ঘটবে। পেছনে শুনতে পাচ্ছিলাম পুরুষতন্ত্রের গান…”মেয়েলোক, হাতাকাটা জামা, মুখের কি ভাষা…ছেনালী কোথাকার…বড়লোকের মেয়ে…”